የአዲስ አበባ ፖሊስ ኮሚሽን   •    በመዲናዋ የተሰረቁ ተሽከርካሪዎችን በቁጥጥር ስር ለማዋል      መቸገሩን ገለጸ  •    70 ተሽከርካሪዎች ተሰርቀው አለመገኘታቸው ተጠቁሟል
አዲስ አበባ:- በመዲናዋ የተሰረቁ ተሽከርካሪዎች በድንበርና የጸጥታ ችግር ባለባቸው አካባቢዎች ስለሚሸጡ በቁጥጥር ስር ለማዋል አስቸጋሪ እንደሆነበት የአዲስ አበባ ፖሊስ ኮሚሽን አስታወቀ። ባለፉት ዘጠኝ ወራት በመዲናዋ ከተሰረቁ 211 ተሽከርካሪዎች ውስጥ 70ዎቹ እንዳልተገኙ ተጠቁሟል።
በኮሚሽኑ የህዝብ ግንኙነት ዳይሬክተር ኮማንደር ፋሲካ ፋንታ በተለይ ለአዲስ ዘመን ጋዜጣ እንደተናገሩት፤ ኮሚሽኑ በመዲናዋ የሚሰረቁ ተሽከርካሪዎችን በቁጥጥር ስር ለማዋልና ወንጀለኛውንም ለፍርድ ለማቅረብ ጠንካራ የሆኑ ስራዎችን ቢሰራም፤ የሚሰረቁ ተሽከርካሪዎች በድንበርና የጸጥታ ችግር ባለባቸው አካባቢች ስለሚሸጡ በቁጥጥር ስር ለማዋል አስቸጋሪ አድርጎታል።
እንደኮማንደር ፋሲካ ገለጻ፤ ለህብረተሰቡ ስጋት ናቸው ከሚባሉ ከባድ ወንጀሎች የተሽከርካሪ ስርቆት አንዱ በመሆኑ፤ በመዲናዋ እየተስፋፋ የመጣውን ይህንን ወንጀል ለመከላከል ኮሚሽኑ በተያዘው በጀት ዓመት ከፍተኛ ስራ እየሰራ ይገኛል። በዚህም አምና በተመሳሳይ ወቅት ከተፈጸሙ የተሽከርካሪ ስርቆት አንጻር ሲታይ 17 በመቶ ወንጀሉ ቀንሷል ።
ባለፉት ዘጠኝ ወራት በመዲናዋ ከተሰረቁ 211 ተሽከርካሪዎች ውስጥ 70ዎቹ እንዳልተገኙ የሚናገሩት ዳይሬክተሩ፤ ከተሰረቁት ከግማሽ በላይ የሚሆኑት ተሽከርካሪዎች ወደ ተለያዩ አካባቢዎች ተወስደው የተሽከርካሪው ቻንሲና ታርጋ ቁጥር ተቀይሮ እንዲሁም አዲስ ሊብሬ ጭምር ወጥቶላቸውና ኮድ ቀይረው ወንጀለኞች እየሰሩባቸው እንደሚገኙ የተሟላ መረጃ መኖሩን ተናግረዋል። 
ኮማንደሩ እነዚህን ወንጀለኞች በቁጥር ስር በማዋል በመረጃና በማስረጃ ደግፎ ለአቃቢ ህግ ለማቅረብ ኮሚሽኑ ከፍተኛ ጥረት ቢያደርግም፤ በመዲናዋ የሚሰረቁ ተሽከርካሪዎች በድንበርና የጸጥታ ችግር ባለባቸው አካባቢዎችና ክልሎች ስለሚሸጡ፤ ባለው የጸጥታ ችግር ተሽከርካሪውን በቁጥጥር ስር አውሎ ወንጀለኛውን ለፍርድ ለማቅረብ አስቸጋሪ አድርጎታል ብለዋል።
ግለሰቦች ተሽከርካሪያቸውን አስተማማኝ ጥበቃ በሌለበትና በተገቢ በሆነ ሳያቆሙ እቃ ለመግዛት ወይም ጉዳይ ለማስፈጸም ሞተሩን ሳያጠፉና ቁልፉን ከተሽከርካሪው ሳይነቅሉ በእንዝህላልነት መንገድ ዳር ትተው በሚሄዱበት ወቅት ወንጀሉ ስለሚፈጸምና ወንጀለኞቹም የሰረቁትን ንብረት ከከተማዋ ውጭ በርካሽ ዋጋ ስለሚሸጡት ወንጀሉን ቀድሞ ለመከላከል አዳጋች ከማድረጉ ባሻገር የተሰረቀውን ንብረት በቁጥጥር ስር ለማዋል ፈተና ሆኗል ብለዋል። 
ባለፉት ዘጠኝ ወራት በአዲስ አበባ ከተማ ከተሰረቁ 211 ተሽከርካሪዎች ውስጥ 102 ተሽከርካሪዎች የተለያዩ እቃዎች ጎድሎባቸው ሲገኙ፤ 39ኙ ደግሞ ምንም አይነት ዕቃ ሳይጎልባቸው ከቦታ ቦታ ሲዘዋወሩ በቁጥጥር ስር የዋሉ ሲሆን፤ 70 ተሽከርካሪዎች ግን ተሰርቀው እንዳልተገኙ ለማወቅ ተችሏል።አዲስ ዘመን ግንቦት 5/2012ሶሎሞን በየነ